यशस्वी ने राजस्थान को बड़ी जीत दिलाई, अब KKR दूसरों के भरोसे
IPL 2023 Playoff Qualification Scenario | RR vs KKR MI vs GT CSK vs LSG, वहीं टूर्नामेंट में आज मुंबई इंडियंस (MI) और गुजरात टाइटंस (GT) के बीच लीग स्टेज का 57वां मुकाबला खेला जाएगा। GT जीती तो प्लेऑफ में क्वालिफाई कर जाएगी और MI जीती तो राजस्थान को पीछे कर नंबर-3 पर आ जाएगी।
इंडियन प्रीमियर लीग (IPL) में गुरुवार को 56वें मैच में राजस्थान रॉयल्स (RR) ने कोलकाता नाइट राइडर्स को 13.1 ओवर में ही 9 विकेट से हरा दिया। RR के यशस्वी जायसवाल इस जीत के हीरो रहे, उन्होंने 47 गेंद पर 98 रन की नॉटआउट पारी खेली। इससे राजस्थान पॉइंट्स टेबल में नंबर-3 पर आ गया और उनका रन रेट भी बाकी टीमों से बेहतर हो गया है।
होम ग्राउंड पर करारी हार के बाद कोलकाता 5वें से 7वें नंबर पर पहुंच गया। उन्हें अब प्लेऑफ में क्वालिफाई करने के लिए सभी मैच जीतने के साथ बाकी टीमों के नतीजों पर भी निर्भर रहना है। वहीं टूर्नामेंट में आज मुंबई इंडियंस (MI) और गुजरात टाइटंस (GT) के बीच लीग स्टेज का 57वां मुकाबला खेला जाएगा। GT जीती तो प्लेऑफ में क्वालिफाई कर जाएगी और MI जीती तो राजस्थान को पीछे कर नंबर-3 पर आ जाएगी।
टूर्नामेंट के बचे हुए 14 मैचों से प्लेऑफ की सभी 4 टीमें तय होंगी, क्योंकि कोई भी टीम अब तक न तो क्वालिफाई कर सकी है और न ही रेस से बाहर हुई है। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिर में एक या 2 टीमें 16 पॉइंट्स के साथ भी प्लेऑफ में क्वालिफाई कर जाएगी। लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 56 मैचों के बाद अब भी कम से कम 5 टीमें 16 पॉइंट्स के साथ लीग स्टेज फिनिश कर सकती है। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं टीमों की सिचुएशन...
यशस्वी ने राजस्थान का रन रेट भी बढ़ाया
गुरुवार को कोलकाता के ईडन गार्डन्स स्टेडियम में राजस्थान रॉयल्स ने कोलकाता नाइट राइडर्स को हराया। 150 रन का टारगेट RR ने यशस्वी की पारी की बदौलत 41 गेंदें बाकी रहते हासिल कर लिया। इस जीत के बाद टीम के अब 12 मैचों में 6 जीत और 6 हार से 12 पॉइंट्स हो गए हैं। मुंबई से बेहतर रन रेट (0.633) होने के चलते टीम तीसरे नंबर पर पहुंच गई। मुंबई का रन रेट (-0.255) है।
राजस्थान के अब 2 मैच बेंगलुरु और पंजाब के खिलाफ बाकी हैं। दोनों मैच जीतने और बाकी टीमों से बेहतर रन रेट रखने पर टीम क्वालिफाई कर सकती है, लेकिन इसके लिए उन्हें लखनऊ या मुंबई में से किसी एक टीम के एक मैच में हारने की दुआ भी करनी होगी।
एक भी मैच हारने पर टीम को ज्यादा टीमों के नतीजों पर निर्भर रहना होगा। वहीं दोनों मैच हारने पर टीम टॉप-4 की रेस से बाहर हो जाएगी।
KKR अब दूसरों के भरोसे
राजस्थान के खिलाफ होम ग्राउंड पर 9 विकेट की बड़ी हार के बाद कोलकाता पॉइंट्स टेबल में 7वें नंबर पर पहुंच गई। टीम के 12 मैचों में 7 हार और 5 जीत से 10 पॉइंट्स हैं, लेकिन उनकी हालत 10वें नंबर पर मौजूद दिल्ली कैपिटल्स की तरह है।
दिल्ली के 3 और KKR के 2 मैच बाकी हैं और दोनों ही टीमें एक भी मुकाबला हारने पर प्लेऑफ की रेस से बाहर हो जाएंगी। KKR के 2 मैच चेन्नई और लखनऊ के खिलाफ होंगे। दोनों मैच बड़े अंतर से जीतने के बाद भी प्लेऑफ में क्वालिफाई करने के लिए उन्हें बाकी मैचों के नतीजों पर निर्भर रहना होगा।
आज प्लेऑफ के करीब पहुंच सकती है मुंबई
मुंबई के वानखेड़े स्टेडियम में आज मुंबई इंडियंस और गुजरात टाइंटस के बीच लीग स्टेज का 57वां मुकाबला खेला जाएगा। मुंबई 11 मैचों में 6 जीत के बाद 12 अंकों के साथ पॉइंट्स टेबल में नंबर-4 पर है। आज का मैच जीतने पर टीम 14 पॉइंट्स के साथ राजस्थान रॉयल्स को पीछे कर फिर से नंबर-3 पर पहुंच सकती है।
गुजरात के बाद मुंबई के 2 मैच लखनऊ सुपरजायंट्स (LSG) और सनराइजर्स हैदराबाद (SRH) के खिलाफ बाकी रहेंगे। दोनों मैच जीतने पर टीम प्लेऑफ के लिए क्वालिफाई कर जाएगी। एक भी मैच हारने पर टीम को क्वालिफाई करने के लिए अपना रन रेट बाकी टीमों से बेहतर रखना होगा।
2 मैच हारने पर टीम को अपना रन रेट बेहतर रखने के साथ बाकी टीमों के नतीजों पर भी निर्भर रहना होगा। तीनों मैच हारने पर टीम प्लेऑफ की रेस से बाहर हो जाएगी।
आज ही क्वालिफाई कर सकती है गुजरात
गुजरात टाइटंस पॉइंट्स टेबल की टॉपर है। टीम के 11 मैचों में 8 जीत और 3 हार के बाद 16 पॉइंट्स हैं। टीम को प्लेऑफ में क्वालिफाई करने के लिए एक ही जीत चाहिए। आज मुंबई के खिलाफ मैच जीतकर टीम इसे हासिल कर सकती है।
मुंबई के बाद टीम के 2 मैच हैदराबाद और बेंगलुरु के खिलाफ बाकी रहेंगे। इनमें भी जीतने पर टीम पॉइंट्स टेबल में पहले नंबर पर रहकर क्वालिफायर-1 में पहुंच सकती है। वहीं तीनों मैच बुरी तरह से हारने पर टीम प्लेऑफ की रेस से बाहर भी हो सकती है।
CSK-LSG को बेनतीजा का फायदा
पॉइंट्स टेबल में नंबर-2 पर काबिज महेंद्र सिंह धोनी की कप्तानी वाली चेन्नई सुपर किंग्स (CSK) इस वक्त सेफ पोजिशन में है। उनके 12 मैचों में 7 जीत और एक बेनतीजा मुकाबले के बाद 15 पॉइंट्स हैं। टीम को अपने बचे हुए 2 मुकाबलों में से एक में ही जीत दर्ज करनी है। दोनों मैच हारने पर टीम को बाकी टीमों के नतीजों पर रहना होगा।
चेन्नई का मैच लखनऊ सुपरजायंट्स के खिलाफ बारिश के कारण बेनतीजा रहा था। जिसके लिए दोनों टीमों को एक-एक पॉइंट मिला था। लखनऊ इस वक्त 11 मैचों में 5 जीत और 5 हार के बाद 11 पॉइंट्स लेकर पांचवें नंबर पर है। उन्हें प्लेऑफ में क्वालिफाई करने के लिए अपने बचे हुए तीनों मैच जीतने ही होंगे। अभी LSG को हैदराबाद, मुंबई और कोलकाता के खिलाफ खेलना है। एक भी मैच हारने पर उन्हें बाकी टीमों के नतीजों पर निर्भर रहना होगा। वहीं 2 या उससे ज्यादा मैच हारने पर टीम टॉप-4 की रेस से बाहर हो जाएगी।
RCB, PBKS की हालत SRH जैसी
टूर्नामेंट में रॉयल चैलेंजर्स बेंगलुरु, पंजाब किंग्स और सनराइजर्स हैदराबाद की हालत एक जैसी है। RCB और PBKS के 11 मैचों में 5 जीत और 6 हार के बाद 10 पॉइंट्स हैं। लेकिन बेहतर रन रेट के कारण बेंगलुरु छठे और पंजाब आठवें नंबर पर है।
हैदराबाद ने एक मैच कम खेला है। उनके 10 मैचों में 4 जीत और 6 हार के बाद 8 पॉइंट्स हैं और टीम 9वें नंबर पर है। उनकी हालत पंजाब और बेंगलुरु जैसी इसलिए है, क्योंकि तीनों ही टीमों को प्लेऑफ में क्वालिफाई करने के लिए सभी मैच जीतने के साथ अपना रन रेट बाकी टीमों से बेहतर रखना होगा।
हैदराबाद को अभी 4 मैच लखनऊ, गुजरात, बेंगलुरु और मुंबई के खिलाफ खेलने हैं। वहीं पंजाब को 3 मैच खेलने हैं। जिvमें उसे दो मैच दिल्ली और एक मैच राजस्थान के खिलाफ खेलना है। जबकि बेंगलुरु को तीन मैचों में राजस्थान, हैदराबाद और गुजरात के खिलाफ भिड़ना है।
एक भी मैच हारने पर RCB, PBKS और SRH को बाकी टीमों के नतीजों पर निर्भर रहना होगा। वहीं 2 या उससे ज्यादा मैच हारने पर टीमें प्लेऑफ की रेस से बाहर हो जाएंगी।
